**ՀԱՄԱՁԱՅՆԱԳԻՐ**

**ԱԶԳԱՅԻՆ ՄԱԿԱՐԴԱԿՈՒՄ ՍՈՑԻԱԼԱԿԱՆ ՀԱՄԱԳՈՐԾԱԿՑՈՒԹՅԱՆ**

 ք. Երևան « » \_\_\_\_\_\_\_\_\_\_\_\_ 2016թ.

 Հայաստանի Հանրապետության աշխատանքի և սոցիալական հարցերի նախարարությունը, հանդիսանալով սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմին և սույն համաձայնագրին միացած կողմերը,

 նկատի ունենալով «Սոցիալական աջակցության մասին» Հայաստանի Հանրապետության օրենքը,

 կարևորելով Հայաստանի Հանրապետությունում սոցիալական ոլորտի կայուն զարգացումը և ինտեգրված սոցիալական ծառայությունների շրջանակներում պետական, համայնքային և ոչ պետական կազմակերպությունների ու անհատների դերը և նշանակությունը,

 հավաստելով սոցիալական պետությանը հարիր՝ սոցիալական օգնության նպատակային քաղաքականության իրականացմանը նպաստելու իրենց պատրաստակամությունը,

 հաշվի առնելով սոցիալական ծառայությունների տրամադրման նպատակով իրականացվելիք գործողությունների համակարգվածության անհրաժեշտությունը,

 արտահայտելով սոցիալական ոլորտում արդյունավետ համագործակցության փոխադարձ ձգտումները,

 համաձայնեցին ներքոհիշյալի շուրջ:

**I. ՀԱՄԱՁԱՅՆԱԳՐԻ ԱՌԱՐԿԱՆ ԵՎ ՆՊԱՏԱԿԸ**

 1. Հայաստանի Հանրապետության աշխատանքի և սոցիալական հարցերի նախարարությունը (այսուհետ նաև՝ Լիազորած մարմին) և սույն համաձայնագրին (այսուհետ՝ Համաձայնագիր) միացած կողմերը (այսուհետ նաև՝ Սոցիալական գործընկերներ), որոնք համատեղ հիշատակման դեպքում հետագա տեքստում կանվանվեն Կողմեր, պայմանավորվում են Հայաստանի Հանրապետության օրենսդրությամբ, Համաձայնագրով և դրա հիման վրա ընդունված այլ փաստաթղթերով սահմանված պահանջներին համապատասխան, Կողմերի համար ընդունելի ձևաչափով, ազգային մակարդակում ապահովել Կողմերի միջև փոխգործակցությունը սոցիալական ոլորտում՝ Համաձայնագրի 2-րդ կետում նշված մեկ կամ մի քանի նպատակների իրականացման համար:

 2. Կողմերն արտահայտում են սոցիալական ոլորտում միմյանց հետ համագործակցելու իրենց պատրաստակամությունը և ձգտումները` հետևյալ հիմնական նպատակներով.

 1) սոցիալական աջակցության բնագավառում պետական քաղաքականության մշակման և իրականացման, մոնիթորինգի գործընթացներին Սոցիալական գործընկերների մասնակցության ապահովում,

 2) սոցիալական ծառայությունների համալիր և ամբողջական տրամադրման ապահովում,

 3) սոցիալական ռիսկերի կանխարգելում, նվազեցում և վերացում, սոցիալական աջակցության անհրաժեշտություն առաջացնող գործոնների, դրանց փոխկապակցվածության և պատճառահետևանքային կապերի բացահայտում, բացասական ազդեցության չեզոքացում,

 4) դեպի սոցիալական աջակցություն ստացողները սոցիալական ծառայությունների մատչելիության և կողմնորոշման բարձրացում, դրանց որակի բարելավում, սոցիալական համախմբվածության ամրապնդում` խոցելի խմբերի սոցիալական մեկուսացվածությունը նվազեցնելով,

 5) սոցիալական դեպքի վարման գործընթացի արդյունավետության մեծացում,

 6) ռեսուրսների արդյունավետ ներգրավմամբ և օգտագործմամբ սոցիալական ծառայությունների կազմակերպում և տրամադրում,

 7) արտակարգ իրավիճակներում, ինչպես նաև անհետաձգելի լուծում պահանջող` կյանքին և առողջությանը վտանգ սպառնացող, կյանքի դժվարին իրավիճակում հայտնված անձանց խնդիրներին արագ արձագանքման, ինչպես նաև սոցիալական ծառայությունների անհապաղ տրամադրման հնարավորությունների ստեղծում,

 8) աղքատ, սոցիալապես անապահով, ինչպես նաև մեկուսացված խմբերի տնտեսական և սոցիալական խոցելիության նվազեցում,

 9) սոցիալական ծառայությունների հանրապետական և տարածքային ծրագրերի իրականացման արդյունավետության բարձրացում,

 10) սոցիալական ոլորտում սոցիալական աշխատանքի դերի ու նշանակության բարձրացում,

 11) սոցիալական գործընկերության կայունության ամրապնդում և դրա շարունակականության խթանում,

 12) վստահության մթնոլորտի ձևավորում:

 3. Համաձայնագրի 2-րդ կետում նշված՝ համագործակցության նպատակները սպառիչ բնույթ չեն կրում և չեն կարող արգելք հանդիսանալ Կողմերի` սոցիալական ոլորտում այլ նպատակներով համագործակցելուն կամ բացառել նման համագործակցության հնարավորությունը:

**II. ՀԱՄԱԳՈՐԾԱԿՑՈՒԹՅԱՆ ՈՒՂՂՈՒԹՅՈՒՆՆԵՐԸ**

 4. Կողմերն, արտահայտելով իրենց համոզմունքն առ այն, որ Համաձայնագիրը կստեղծի բարենպաստ նախադրյալներ և անհրաժեշտ հիմք կհանդիսանա Կողմերի միջև փոխգործակցության ու սոցիալական գործընկերության հետագա զարգացման համար, կնպաստի սոցիալական ոլորտում դրական փոփոխությունների իրականացմանը, որակական առումով էապես կբարձրացնի ազգային մակարդակում ինտեգրված սոցիալական ծառայությունների տրամադրման արդյունավետությունը, պայմանավորվում են այն մասին, որ Կողմերի միջև համագործակցությունը, կապված բնակչությանը (անձանց, ընտանիքներին, այլ սոցիալական խմբերին) տրամադրվող (տրամադրման ենթակա) սոցիալական ծառայությունների բնույթից, կարող է լինել՝

 1) սոցիալ-տնտեսական, որն ենթադրում է անձանց բավարար կենսագործունեության ապահովման, կենցաղային պատշաճ մակարդակի ձևավորման և կենսամակարդակի բարելավման (այդ թվում` ցանկացած տեսակի գույքային օգնության տրամադրման) նպատակով համագործակցություն,

 2) սոցիալ-հոգեբանական, որն ենթադրում է անձանց հոգեբանական օգնության տրամադրման, նրանց սոցիալական ներառման նպատակով հոգեբանական վերականգնման համար համագործակցություն,

 3) սոցիալ-մանկավարժական, որն ենթադրում է անձանց վարքագծի և զարգացման շեղումների կանխարգելման, առողջ ապրելակերպի ձևավորման, ժամանցի և հանգստի կազմակերպման, ստեղծագործական ընդունակությունների զարգացման, երեխաների դաստիարակության հարցում ընտանիքին օգնության տրամադրման նպատակով համագործակցություն,

 4) սոցիալ-բժշկական, որն ենթադրում է խնամքի տրամադրման միջոցով անձանց խեղումների, հիվանդությունների զարգացման և ծանրացման կանխման, առողջության վերականգնման և պահպանման, առողջարարական ու վերականգնողական միջոցառումների իրականացման և դրանց օժանդակության, հիվանդությունների բացահայտման համար մշտական հսկողության իրականացման նպատակով համագործակցություն,

 5) սոցիալ-աշխատանքային, որն ենթադրում է անձանց ինքնազբաղվածության ապահովման, հարմար աշխատանքի տեղավորման և աշխատանքային հարմարեցման հետ կապված այլ խնդիրների լուծման նպատակով համագործակցություն,

 6) սոցիալ-իրավական, որն ենթադրում է անձանց իրավունքների և օրինական շահերի պաշտպանության նպատակով խորհրդատվության և իրավաբանական օգնության տրամադրումն ապահովելու նպատակով համագործակցություն:

 5. Կողմերն, արտահայտելով Համաձայնագրի 2-րդ կետով նախանշված նպատակներին հասնելու իրենց պատրաստակամությունը և հավաստելով իրենց հնարավորությունների սահմաններում Համաձայնագրի 4-րդ կետով սահմանված ուղղություններով համագործակցելու ձգտումները, պայմանավորվում են՝

 1) ձեռնարկել սոցիալական ծառայությունների պլանավորման, կազմակերպման և տրամադրման միասնական համակարգի գործունեության ապահովմանն ուղղված միջոցառումներ,

 2) անձի (ընտանիքի, այլ սոցիալական խմբի) սոցիալական կարիքների համալիր գնահատման հիման վրա,  իրականացնել Համաձայնագրից և դրա հիման վրա ընդունված այլ փաստաթղթերից բխող անհրաժեշտ ծրագրեր, գործողություններ և միջոցառումներ՝ միտված անձի (ընտանիքի, այլ սոցիալական խմբի) կյանքի դժվարին իրավիճակում հայտնվելը կանխարգելելուն և կյանքի դժվարին իրավիճակում հայտնվելու պատճառները և հետևանքները վերացնելուն,

 3) նպաստել սոցիալական պաշտպանության ոլորտի կայուն զարգացման քաղաքականության մշակման և դրա իրականացմանն ուղղված միջոցառումներին,

 4) իրենց հնարավորությունների սահմաններում, միմյանց ցուցաբերել անհրաժեշտ աջակցություն Համաձայնագրի շրջանակներում համապատասխան ծրագրերի, գործողությունների և միջոցառումների իրականացման ուղղությամբ,

 5) իրականացնել համագործակցության շրջանակների ընդլայնմանը, ինչպես նաև սոցիալական ոլորտի հիմնախնդիրների վերաբերյալ հասարակության տեղեկացվածության և իրավագիտակցության մակարդակի բարձրացմանը նպաստող աշխատանքներ, որոնք կարող են դրսևորվել հեռուստառադիոհաղորդումների, սոցիալական բնույթ ունեցող հոլովակների պատրաստմամբ և կամ հեռարձակմամբ, սոցիալական ծառայությունների և հաստատությունների, սոցիալական ոլորտում անձանց իրավունքների և պարտականությունների վերաբերյալ տեղեկատվությունների հրապարակմամբ, տեղեկատվական թերթիկների (բրոշյուրների) և ուղեցույցների տպագրությամբ և տարածմամբ, ինչպես նաև Կողմերի համար ընդունելի և հասանելի այլ միջոցներով:

 6. Կողմերի միջև համագործակցության նպատակներին և ուղղություններին համապատասխան ու դրանց շրջանակներում,

 1) Լիազորած մարմինը Սոցիալական գործընկերներին՝

 ա. ըստ անհրաժեշտության, տրամադրում է մեթոդական օգնություն և անվճար տեղեկատվություն աշխատանքի և սոցիալական պաշտպանության բնագավառներին առնչվող հիմնահարցերի վերաբերյալ, բացառությամբ Հայաստանի Հանրապետության օրենսդրությամբ սահմանված դեպքերի,

 բ. տրամադրում է անհրաժեշտ տեղեկատվություն սոցիալական ծառայությունների հանրապետական և տարածքային ծրագրերի իրականացման վերաբերյալ,

 գ. սոցիալական կարիքների համալիր գնահատման հիման վրա, Համաձայնագրի 11-րդ կետում նշված համակարգող խորհրդի կողմից սահմանված պարբերականությամբ, ըստ մարզերի և անձանց առանձին խմբերի, տրամադրում է համապատասխան տեղեկատվություն հիմնական սոցիալական կարիքների և տրամադրման ենթակա անհրաժեշտ սոցիալական ծառայությունների բնույթի վերաբերյալ,

 դ. ընձեռում է սոցիալական ոլորտում իրականացվող միջոցառումներին և ծրագրերին մասնակցության հնարավորություն.

 2) Սոցիալական գործընկերներն իրենց վարչական, կազմակերպչական, մարդկային, նյութական, տեղեկատվական և այլ ռեսուրսների օգտագործմամբ՝

 ա. Հայաստանի Հանրապետության ողջ տարածքում կամ որոշակի վարչատարածքային միավորներում տրամադրում են որոշակի սոցիալական ծառայություններ (կազմակերպում և (կամ) մատուցում են սոցիալական ծառայություններ և (կամ) իրականացնում են այդ ծառայությունների կազմակերպմանը և (կամ) մատուցմանն ուղղված ցանկացած այլ գործունեություն),

 բ. Լիազորած մարմնին տրամադրում են տեղեկատվություն (բացառությամբ ծառայողական, առևտրային, բանկային գաղտնիք կամ արտադրության գաղտնիք (նոու-հաու) կազմող տեղեկատվության) Հայաստանի Հանրապետության վարչատարածքային միավորներում իրենց կողմից տրամադրվող ծառայությունների, իրականացվող տարատեսակ ծրագրերի, ինչպես նաև դրանցում գտնվող և (կամ) գործունեություն իրականացնող իրենց այն կառույցների (ներկայացուցչությունների, մասնաճյուղերի, գրասենյակների, այլ ստորաբաժանումների, հիմնարկների) կամ պատասխանատու անձանց մասին, որոնց հնարավորությունների մասնակի կամ ամբողջական կիրառումը կնպաստի տարածքային մակարդակներում ինտեգրված սոցիալական ծառայությունների տրամադրման գործընթացում համագործակցության և (կամ) Համաձայնագրի 2-րդ կետում նշված նպատակների իրականացմանը,

  գ. իրենց հնարավորությունների սահմաններում աջակցում են տարածքային մակարդակում ընդունված համաձայնագրերի հիման վրա ձևավորված աջակցող ցանցերին կամ դրանցում ընդգրկում են համապատասխան վարչատարածքային միավորներում գործող իրենց կառույցներին (ներկայացուցչություններին, մասնաճյուղերին, գրասենյակներին, այլ ստորաբաժանումներին, հիմնարկներին) կամ պատասխանատու անձանց,

 դ. ելնելով իրենց հնարավորություններից, անձամբ կամ իրենց կառույցների, պատասխանատու անձանց միջոցով մասնակցում են սոցիալական ծառայությունների հանրապետական և տարածքային ծրագրերի իրականացմանը,

 ե. սույն կետի 1-ին ենթակետի «գ» պարբերությամբ սահմանված տեղեկատվության հիման վրա, Համաձայնագրի 11-րդ կետում նշված համակարգող խորհրդի կողմից սահմանված կամ Լիազորած մարմնի հետ համաձայնեցված կարգով և ժամկետներում, ըստ մարզերի և անձանց առանձին խմբերի, Լիազորած մարմնին տրամադրում են տեղեկություններ իրենց կողմից սոցիալական ծառայությունների տրամադրման հնարավորության ու դրա բնույթի վերաբերյալ,

 զ. Համաձայնագրի 11-րդ կետում նշված համակարգող խորհրդի կողմից սահմանված կամ Լիազորած մարմնի հետ համաձայնեցված կարգով և ժամկետներում, Լիազորած մարմնին տրամադրում են տեղեկություններ սույն ենթակետի «ե» պարբերությամբ նախատեսված սոցիալական ծառայությունների տրամադրման ընթացքի և արդյունքների վերաբերյալ,

 է. մասնակցում են սոցիալական ոլորտում իրականացվող այլ միջոցառումներին և ծրագրերին:

 7. Կողմերն ունեն նաև «Սոցիալական աջակցության մասին» Հայաստանի Հանրապետության օրենքով սահմանված այլ իրավունքներ և պարտականություններ: Համաձայնագրի 6-րդ կետում նշված իրավունքների և պարտականությունների շրջանակը որևէ կերպ չի կարող սահմանափակել Կողմերի ազատ և փոխադարձ կամահայտնությամբ, Հայաստանի Հանրապետության օրենսդրությանը չհակասող այլ իրավունքների և պարտականությունների սահմանման և իրականացման հնարավորությունը: Կողմերը, Համաձայնագրի շրջանակներում կնքվող լրացուցիչ համաձայնագրերին և ձեռք բերվող պայմանավորվածություններին համապատասխան, կարող են ստանձնել Համաձայնագրի 6-րդ կետում չնշված այլ իրավունքներ և պարտականություններ:

**III. ՀԱՄԱԳՈՐԾԱԿՑՈՒԹՅԱՆ ԻՐԱԿԱՆԱՑՄԱՆ ԱՊԱՀՈՎՈՒՄԸ ԵՎ ԳՈՐԾՈՂՈՒԹՅՈՒՆՆԵՐԻ ՀԱՄԱԿԱՐԳՈՒՄԸ**

 8. Կողմերի միջև համագործակցությունն իրականացվում է սույն կետում նշված սկզբունքների պահպանմամբ, որոնք են՝

 1) համակառավարումը՝ փոխադարձ վստահության և հարգանքի հիման վրա, ընդհանուր նպատակների իրագործման համար, Կողմերից յուրաքանչյուրի իրական և նշանակալից հնարավորությունների գիտակցման և արդյունավետ օգտագործման վրա հիմնված գործընկերային հարաբերությունների կառուցումը, համագործակցության շրջանակներում գործերի կառավարմանը Կողմերի հավասար մասնակցությունը,

 2) հավասար պատասխանատվությունը՝ համագործակցության շրջանակներում իրականացվող տարատեսակ գործառույթների սահմանազատման պարագայում ընդհանուր պատասխանատվության գիտակցումը, համագործակցության շրջանակներում իրենց կողմից իրականացվող կոնկրետ գործունեության արդյունքների համար Լիազորած մարմնի և Սոցիալական գործընկերների պատասխանատու լինելը,

 3) թափանցիկության ապահովումը` համագործակցության վերաբերյալ տեղեկատվության հրապարակայնությունը, հանրային իրազեկվածության ապահովումը և հաuարակության համար uոցիալական ծառայությունների տրամադրման գործընթացի հաuանելիությունն ապահովելը,

 4) ժողովրդավարությունը` համագործակցության շրջանակներում որոշումների ընդունման կոլեկտիվ մեթոդը՝ Կողմերի ազատ կամահայտնության, իրավահավասարության և օրինականության հիման վրա,

 5) համակարգվածությունը՝ համագործակցության շրջանակներում աշխատանքների պլանավորումը, կազմակերպումը, ճշգրիտ և արդյունավետ բաշխումը՝ հաշվի առնելով Լիազորած մարմնին Հայաստանի Հանրապետության օրենսդրությամբ վերապահված լիազորությունների շրջանակը, նախանշված կոնկրետ խնդիրների լուծման համար Սոցիալական գործընկերներից յուրաքանչյուրի իրական հնարավորությունների սահմանները, վարչական, կազմակերպչական, մարդկային, նյութական, տեղեկատվական և այլ ռեսուրսների լիարժեք, արդյունավետ և նպատակային օգտագործման հնարավորությունները,

6) համաչափությունը՝ համագործակցության ինքնանպատակ չլինելը և դրա ուղղվածությունը հետապնդման ենթակա կոնկրետ նպատակի իրականացմանը,

7) իրավաչափությունը՝ գործառույթների և լիազորությունների իրականացումը Հայաստանի Հանրապետության Սահմանադրությանը, Հայաստանի Հանրապետության օրենքներին, Հայաստանի Հանրապետության միջազգային պայմանագրերին և այլ իրավական ակտերին համապատասխան:

 9. Կողմերից յուրաքանչյուրը ձեռնարկում է բոլոր անհրաժեշտ միջոցառումները Համաձայնագրով սահմանված պահանջների արդյունավետ կիրառումն ապահովելու համար: Կողմերը պայմանավորվում են պարբերաբար իրականացնել աշխատանքային, գործնական հանդիպումներ, քննարկումներ:

 10. Համաձայնագրի ուժով Լիազորած մարմինը և Սոցիալական գործընկերներից յուրաքանչյուրը հանդիսանում են ազգային մակարդակում աջակցող ցանցի անդամներ՝ Համաձայնագրի VI բաժնով սահմանված կարգով Համաձայնագրին միանալու պահից:

 11. Ազգային մակարդակում աջակցող ցանցի կառավարման, համագործակցության արդյունավետության և փոխգործակցության ապահովման, աշխատանքների կազմակերպման և համակարգման նպատակով Կողմերը գումարում են համագումարներ (այսուհետ՝ Համագումար) և ձևավորում են համակարգող խորհուրդ (այսուհետ՝ Համակարգող խորհուրդ)՝ Համաձայնագրի IV բաժնով և 36-րդ կետով սահմանված դրույթներին համապատասխան: Կողմերը կարող են իրականացնել նաև համագործակցության արդյունավետության և փոխգործակցության ապահովման նպատակով անհրաժեշտ այլ միջոցառումներ, այդ թվում՝ համագործակցության յուրաքանչյուր կոնկրետ ուղղությամբ ձեռնարկվելիք (ձեռնարկվող) միջոցառումների իրականացման նպատակով կազմավորել համատեղ աշխատանքային խմբեր և հանձնաժողովներ:

 12. Նախքան Համաձայնագրի շրջանակներում յուրաքանչյուր ծրագրի իրականացումը և համագործակցության յուրաքանչյուր կոնկրետ ուղղությամբ միջոցառումների ձեռնարկումը, Կողմերը միմյանց հետ վարում են բանակցություններ և համաձայնեցնում կատարվելիք գործողությունների բնույթը, ժամկետները, ինչպես նաև այնպիսի այլ պայմաններ, որոնք կարևորվում են Կողմերից թեկուզև մեկի կողմից:

 13. Լիազորած մարմինը և Համաձայնագրին միացող յուրաքանչյուր Սոցիալական գործընկեր, Համաձայնագրին միանալուց հետո մեկ աշխատանքային օրվա ընթացքում, իրենց կողմից նշանակում են մեկական պատասխանատու անձանց, որոնք կապահովեն Կողմերի միջև հաղորդակցությունը և բանակցությունների վարումը՝ մինչև Համաձայնագրի 36-րդ կետով սահմանված դրույթներին համապատասխան առաջին անգամ Համագումարի անցկացումը: Կողմերի նշանակած պատասխանատու անձինք համատեղ կմշակեն մինչև Համագումարի անցկացումը Համաձայնագրի կիրարկումն ապահովելու նպատակով Կողմերի համատեղ գործունեության և անհրաժեշտ գործողությունների ծրագիրը, կարող են քննարկել համագործակցության և փոխգործակցության իրականացման հետ կապված հարցեր և Կողմերին ներկայացնել համապատասխան առաջարկություններ: Համաձայնագրին միացող՝ ֆիզիկական անձ հանդիսացող Սոցիալական գործընկերները կարող են չնշանակել պատասխանատու անձանց՝ անձամբ իրականացնելով սույն կետում նշված բանակցությունների վարումը և աշխատանքների կատարումը: Առաջին Համագումարի անցկացումից հետո Համաձայնագրին միացող յուրաքանչյուր Սոցիալական գործընկերոջ հետ հաղորդակցությունը և բանակցությունների վարումն ապահովվում է տվյալ սոցիալական գործընկերոջ՝ Համաձայնագրի 16-րդ կետին համապատասխան Համագումարում ընդգրկված պատվիրակի միջոցով, եթե այլ բան սահմանված չէ Համաձայնագրով կամ Կողմերի համաձայնությամբ:

 14. Կողմերը կարող են միմյանց հետ կնքել լրացուցիչ համաձայնագրեր և ձեռք բերել այլ պայմանավորվածություններ՝ Համաձայնագրի կատարման համար անհրաժեշտ միջոցառումների սահմանման և/կամ իրականացման նպատակով:

**IV. ՀԱՄԱԳՈՒՄԱՐԸ ԵՎ ՀԱՄԱԿԱՐԳՈՂ ԽՈՐՀՈՒՐԴԸ**

 15. Համագումարն ազգային մակարդակում աջակցող ցանցի կառավարման բարձրագույն մարմինն է: Համագումարում ընդգրկվում և ձայնի իրավունքից օգտվում են ազգային մակարդակում աջակցող ցանցի բոլոր անդամները՝ Լիազորած մարմինը և Սոցիալական գործընկերներից յուրաքանչյուրը՝ անձամբ կամ ներկայացուցիչների միջոցով: Ազգային մակարդակում աջակցող ցանցի յուրաքանչյուր անդամ Համագումարում ունենում է միայն մեկ պատվիրակ: Սոցիալական գործընկերներից յուրաքանչյուրը համարվում է ընդգրկված Համագումարի կազմում՝ Համաձայնագրի 16-րդ կետով սահմանված տվյալները Լիազորած մարմնի կողմից ստանալուն հաջորդող աշխատանքային օրը:

 16. Համաձայնագրին միացող յուրաքանչյուր Սոցիալական գործընկեր, Համաձայնագրին միանալուց հետո հինգ աշխատանքային օրվա ընթացքում, Լիազորած մարմնին է ներկայացնում Համագումարում իր պատվիրակի (իսկ ֆիզիկական անձ հանդիսացող Սոցիալական գործընկերոջ կողմից Համագումարում անձամբ ընդգրկվելու դեպքում՝ իր) վերաբերյալ հետևյալ տվյալները՝

 1) անունը, ազգանունը,

 2) զբաղեցրած պաշտոնը կամ աշխատանքի բնույթը,

 3) ծանուցման հասցեն (այդ թվում՝ էլեկտրոնային փոստի հասցեն) և հեռախոսահամարը:

 17. Համագումարը գումարվում է Համակարգող խորհրդի որոշմամբ՝ տարեկան առնվազն երկու անգամ (յուրաքանչյուր կիսամյակում առնվազն մեկ անգամ) և ըստ անհրաժեշտության՝ անհետաձգելի հարցերի քննարկման համար: Համագումարը, ըստ անհրաժեշտության՝ անհետաձգելի հարցերի քննարկման համար գումարվում է Համակարգող խորհրդի որոշմամբ՝ սեփական նախաձեռնությամբ կամ Լիազորած մարմնի կամ Սոցիալական գործընկերներից յուրաքանչյուրի պահանջով: Համագումարի նախապատրաստման աշխատանքներն իրականացվում են Համակարգող խորհրդի կողմից: Համագումարի նախապատրաստման (այդ թվում՝ դրա անցկացման մասին ծանուցման, օրակարգի վերաբերյալ առաջարկությունների ներկայացման) և Համագումարի վարման կարգը սահմանվում են Համագումարի աշխատակարգով և Համակարգող խորհրդի կանոնակարգով: Համագումարի նախապատրաստման և գումարման վերաբերյալ սույն կետով սահմանված պահանջները չեն տարածվում Համաձայնագրի կնքումից հետո առաջին անգամ անցկացվող Համագումարի վրա:

 18. Համագումարը՝

 1) իրականացնում է սոցիալական ծառայությունների տրամադրման նպատակով Կողմերի ներկայացրած համապատասխան նախագծերի, առաջարկությունների փաթեթների, ծրագրերի, այլ փաստաթղթերի լսումներ և քննարկումներ,

 2) քննարկում է տարածքային մակարդակում ընդունված համաձայնագրերի հիման վրա ձևավորված աջակցող ցանցերին օժանդակելու, ինչպես նաև տարածքային մակարդակում ինտեգրված սոցիալական ծառայությունների տրամադրման գործընթացի արդյունավետության բարձրացման ուղղությամբ համապատասխան միջոցառումներ ձեռնարկելու հնարավորությունները,

 3) սահմանում է Համաձայնագրի շրջանակներում Կողմերի ստանձնած պարտավորությունների կատարման նկատմամբ հսկողության իրականացման մեխանիզմները, պարտավորությունների չկատարման կամ ոչ պատշաճ կատարման դեպքում, Համակարգող խորհրդի առաջարկությամբ ձեռնարկում է իրավիճակից բխող համապատասխան միջոցառումներ,

 4) ձևավորում է Համակարգող խորհուրդ, այդ թվում՝ հաստատում է Համակարգող խորհրդի քանակական կազմը, ընդունում է որոշում Համակարգող խորհրդի՝ Սոցիալական գործընկերներին ներկայացնող անդամների ընտրության և նրանց լիազորությունների վաղաժամկետ դադարեցման մասին,

 5) քննարկում է Համաձայնագրի շրջանակներում կատարված աշխատանքների մասին Համակարգող խորհրդի կողմից ներկայացված հաշվետվությունները,

 6) հաստատում է Համագումարի աշխատակարգը,

 7) ընդունում է որոշումներ Համագումարի օրակարգում ներառված հարցերի վերաբերյալ,

 8) իրականացնում է Համաձայնագրով և Համագումարի որոշումներով նախատեսված այլ գործառույթներ, բացառությամբ՝ Հայաստանի Հանրապետության օրենսդրությամբ և Համաձայնագրով Համակարգող խորհրդի իրավասությանը վերապահված գործառույթների:

 19. Համագումարն իրավասու է (քվորում ունի), եթե Համագումարի մասնակիցների գրանցման ավարտի պահին գրանցվել են ազգային մակարդակում աջակցող ցանցի անդամների ընդհանուր թվի կեսից ավելիին ներկայացնող պատվիրակները: Համագումարում որոշումներն ընդունվում են Համագումարին ներկա՝ պատվիրակների ձայների պարզ մեծամասնությամբ, եթե որոշումների ընդունման համար ձայների ավելի շատ քանակ սահմանված չէ Համագումարի աշխատակարգով: Քվեարկության ժամանակ աջակցող ցանցի յուրաքանչյուր անդամ ունի մեկ ձայնի իրավունք: Ձայնի և քվեարկության իրավունքի փոխանցումը աջակցող ցանցի մեկ անդամից մյուսին չի թույլատրվում: Համագումարի որոշումները չեն կարող ընդունվել հեռակա քվեարկության (հարցման) միջոցով:

 20. Համակարգող խորհուրդն ապահովում է Համաձայնագրի շրջանակներում Կողմերի արդյունավետ փոխգործակցությունը, կազմակերպում և համակարգում է ազգային մակարդակում աջակցող ցանցի կողմից աշխատանքների իրականացումը, այդ թվում՝

 1) ապահովում է Կողմերի վարչական, կազմակերպչական, մարդկային, նյութական, տեղեկատվական և այլ ռեսուրսների ու հնարավորությունների զուգակցված, արդյունավետ և նպատակային կիրառումը՝ Համաձայնագրի 2-րդ կետում նախանշված նպատակների իրականացման համար,

 2) Համաձայնագրի 6-րդ կետի 1-ին ենթակետի «գ» պարբերությամբ սահմանված տեղեկատվության հիման վրա՝ ըստ մարզերի և անձանց առանձին խմբերի թիրախային օգնություն ցուցաբերելու համար, որոշում է սոցիալական ծառայությունների տրամադրման հնարավորությունները, դրանց առաջնահերթությունները, բնույթը, տրամադրման մեխանիզմները,

 3) Համաձայնագրի 17-րդ կետով սահմանված պահանջներին համապատասխան իրականացնում է Համագումարի նախապատրաստման աշխատանքները և գումարում Համագումար,

 4) Համագումարի քննարկմանն է ներկայացնում սոցիալական ծառայությունների տրամադրման վերաբերյալ նախագծեր, առաջարկություններ, ծրագրեր, այլ փաստաթղթեր,

 5) Համաձայնագրի շրջանակներում կատարված աշխատանքների մասին Համագումարին ներկայացնում է հաշվետվություններ՝ Կողմերի միջև համաձայնեցված կամ Համագումարի աշխատակարգով սահմանված կարգով և ժամկետներում,

 6) քննարկում է Համաձայնագրի կատարմանը վերաբերող ցանկացած հարց՝ Լիազորած մարմնի կամ Սոցիալական գործընկերներից յուրաքանչյուրի պահանջով, եթե առկա չէ տվյալ հարցը Համագումարի քննարկմանը ներկայացնելու հիմնավորված պահանջ,

 7) իրականացնում է հսկողություն Համաձայնագրի շրջանակներում Կողմերի ստանձնած պարտավորությունների և Համագումարում ընդունված որոշումների կատարման նկատմամբ, Համագումարին ներկայացնում է առաջարկություններ՝ պարտավորությունների չկատարման կամ ոչ պատշաճ կատարման դեպքում իրավիճակից բխող համապատասխան միջոցառումներ ձեռնարկելու վերաբերյալ,

 8) հաստատում է Համակարգող խորհրդի կանոնակարգը,

 9) իրականացնում է Հայաստանի Հանրապետության օրենսդրությամբ, ինչպես նաև Համաձայնագրով, Համագումարի աշխատակարգով, Համակարգող խորհրդի կանոնակարգով և Կողմերի միջև ձեռք բերված պայմանավորվածություններով Համակարգող խորհրդին վերապահված այլ գործառույթներ:

 21. Համակարգող խորհրդի քանակական կազմը հաստատվում է Համագումարի որոշմամբ, սակայն չի կարող պակաս լինել հինգ անդամից: Լիազորած մարմինը Համակարգող խորհրդի անդամ է նշանակում առանց ընտրության, իսկ Համակարգող խորհրդի այլ անդամներն ընտրվում են Համագումարի կողմից՝ մեկ տարի ժամկետով, Համագումարում Սոցիալական գործընկերներին ներկայացնող պատվիրակների կազմից: Բացառությամբ Համակարգող խորհրդում Լիազորած մարմնի նշանակած անդամի, Համակարգող խորհրդի կազմում ընտրված են համարվում Սոցիալական գործընկերներին ներկայացնող պատվիրակների կազմից ձայների առավելագույն քանակ ստացած թեկնածուները: Ազգային մակարդակում աջակցող ցանցի յուրաքանչյուր անդամ Համակարգող խորհրդում կարող է զբաղեցնել միայն մեկ տեղ:

 22. Համակարգող խորհրդի անդամների լիազորությունները դադարում են Համակարգող խորհրդի հաջորդ կազմի ձևավորումից հետո: Համակարգող խորհրդի անդամների լիազորությունների ընդհանուր տևողությունը չի սահմանափակվում: Բացառությամբ Համակարգող խորհրդում Լիազորած մարմնի նշանակած անդամի, Համագումարը կարող է որոշում ընդունել Համակարգող խորհրդի՝ ցանկացած այլ անդամի (անդամների) լիազորությունների վաղաժամկետ դադարեցման մասին:

 23. Համակարգող խորհուրդն իր աշխատանքները կազմակերպում և իրականացնում է նիստերի միջոցով: Համակարգող խորհրդի նիստերի գումարման և անցկացման կարգը սահմանվում է Համակարգող խորհրդի կանոնակարգով: Համակարգող խորհրդի նիստերի քվորումը սահմանվում է Համակարգող խորհրդի կանոնակարգով, սակայն չի կարող պակաս լինել Համակարգող խորհրդի անդամների ընդհանուր թվի կեսից: Համակարգող խորհրդի նիստերում որոշումներն ընդունվում են նիստին ներկա՝ Համակարգող խորհրդի անդամների ձայների մեծամասնությամբ, եթե այլ բան սահմանված չէ Համակարգող խորհրդի կանոնակարգով: Քվեարկության ժամանակ Համակարգող խորհրդի յուրաքանչյուր անդամ ունի մեկ ձայնի իրավունք: Ձայնի և քվեարկության իրավունքի փոխանցումը Համակարգող խորհրդի մեկ անդամից մյուսին չի թույլատրվում:

 24. Համակարգող խորհրդի որոշումները չեն կարող ընդունվել հեռակա քվեարկության (հարցման) միջոցով: Համակարգող խորհրդի որոշումները կարող են ընդունվել նաև այնպիսի նիստով, որի ժամանակ նիստի մասնակիցները միմյանց հետ հաղորդակցվում են հեռախոսային, հեռուստակապի կամ այլ կապի միջոցով՝ իրական ժամանակի ռեժիմում: Նման նիստում ընդունված որոշումները չեն համարվում հեռակա քվեարկության (հարցման) միջոցով ընդունված որոշումներ:

 25. Համաձայնագրով չկարգավորված՝ Համագումարին մասնակցության և դրանում որոշումների ընդունման, Համակարգող խորհրդի կազմում թեկնածությունների առաջադրման և Համակարգող խորհրդին անդամակցության, Համակարգող խորհրդի կողմից աշխատանքների իրականացման հետ կապված այլ հարաբերությունները կարգավորվում են Համագումարի աշխատակարգով և Համակարգող խորհրդի կանոնակարգով:

 **V. ԿՈՂՄԵՐԻ ՀԱՎԱՍՏԻԱՑՈՒՄՆԵՐԸ ԵՎ ԵՐԱՇԽԻՔՆԵՐԸ**

 26. Կողմերը հավաստիացնում և երաշխավորում են, որ

 1) Համաձայնագիրը համարվում է պատշաճ կերպով կնքված և իրենց համար ունի պարտադիր իրավաբանական ուժ,

 2) Համաձայնագիրն իրենց համար հանդիսանում է իրական, պարտադիր և իրագործվող,

 3) ունեն լիարժեք լիազորություններ և իրավասություն Համաձայնագրի կնքման համար, oժտված են Համաձայնագրով ստանձնած պարտավորությունների կատարման համար բոլոր իրավունքներով և իրավասություններով,

 4) պատրաստ են իրականացնել Համաձայնագրից բխող իրենց պարտավորությունների պատշաճ կատարման համար անհրաժեշտ բոլոր գործողությունները,

 5) Համաձայնագրի կնքումը և կատարումը չի խախտում որևէ պայմանագրի պահանջ, որում Կողմերը միասին կամ յուրաքանչյուրն առանձին հանդես են գալիս որպես կողմ, ինչպես նաև երրորդ անձանց որևէ իրավունքներ,

 6) Համաձայնագիրը կնքվել է որպես բարի կամքի դրսևորում, իրենց համար պարզ և ընդունելի են Համաձայնագրի կնքման իրավական հետևանքները և համապատասխանում են Կողմերի կամահայտնությանը:

**VI. ՀԱՄԱՁԱՅՆԱԳՐԻՆ ՄԻԱՆԱԼԸ**

 27. Կողմերը կարևորում և խրախուսում են Համաձայնագրով նախանշված նպատակների իրագործմանը շահագրգիռ ֆիզիկական և իրավաբանական անձանց, պետական կառավարման և տեղական ինքնակառավարման մարմինների մասնակցությունը:

 28. Համաձայնագիրը բաց է միացման համար բոլոր ֆիզիկական և իրավաբանական անձանց, պետական կառավարման և տեղական ինքնակառավարման մարմինների համար, որոնք Համաձայնագրով նախանշված մեկ կամ մի քանի նպատակների իրականացման համար պատրաստ են համագործակցելու Համաձայնագրի 4-րդ կետով սահմանված ուղղություններից առնվազն որևէ մեկով և Հայաստանի Հանրապետության ողջ տարածքում կամ որոշակի վարչատարածքային միավորներում կարող են իրականացնել Համաձայնագրով սահմանված և(կամ) դրանից բխող անհրաժեշտ գործողությունները:

 29. Համաձայնագրին միացումն իրականացվում է միանալու վերաբերյալ գրավոր ծանուցումը (կամ միանալու վերաբերյալ կամահայտնությունն արտահայտող այլ փաստաթուղթը), թղթային կրիչով, Լիազորած մարմնին ի պահ հանձնելու միջոցով: Համաձայնագրին միանալու վերաբերյալ ծանուցումը (կամ միանալու վերաբերյալ կամահայտնությունն արտահայտող այլ փաստաթուղթը) պարտադիր կերպով պետք է պարունակի Համաձայնագրին ամբողջությամբ միանալու մասին համապատասխան դրույթ, հակառակ պարագայում այն չի կարող հիմք հանդիսանալ Համաձայնագրին միանալու համար: Համաձայնագրին ամբողջությամբ միանալու մասին դրույթը չի բացառում Համաձայնագրի 33-րդ կետին համապատասխան՝ Համաձայնագրով սահմանված մեկ կամ մի քանի նպատակների վերաբերյալ վերապահումներ կատարելու իրավունքի իրացման հնարավորությունը: Համաձայնագրին միանալու վերաբերյալ ծանուցումը (միանալու վերաբերյալ կամահայտնությունն արտահայտող այլ փաստաթուղթը) համարվում է Համաձայնագրի անբաժանելի մասը:

**VII. ԿՈՂՄԵՐԻ ՊԱՏԱՍԽԱՆԱՏՎՈՒԹՅՈՒՆԸ ԵՎ ՏԱՐԱՁԱՅՆՈՒԹՅՈՒՆՆԵՐԻ ԼՈՒԾՄԱՆ ԿԱՐԳԸ**

 30. Կողմերը Հայաստանի Հանրապետության օրենսդրությամբ և Համաձայնագրով սահմանված կարգով պատասխանատվություն են կրում Համաձայնագրով նախատեսված իրենց պարտավորությունները չկատարելու և/կամ ոչ պատշաճ կատարելու համար:

 31. Համաձայնագրից կամ դրա կապակցությամբ ծագած վեճերը, Համաձայնագրի մեկնաբանման և կիրարկման վերաբերյալ տարաձայնությունները լուծվում են համատեղ խորհրդակցությունների և բանակցությունների միջոցով: Սույն կետով նախատեսված վեճերը և տարաձայնությունները Կողմերը կարող են ներկայացնել Համակարգող խորհրդի քննարկմանը: Համաձայնություն ձեռք չբերելու դեպքում վեճերը լուծվում են Հայաստանի Հանրապետության օրենսդրությամբ սահմանված կարգով:

**VIII. ԱՆՀԱՂԹԱՀԱՐԵԼԻ ՈՒԺԻ ԱԶԴԵՑՈՒԹՅՈՒՆԸ (ՖՈՐՍ-ՄԱԺՈՐ)**

 32. Համաձայնագրով պարտավորություններն ամբողջությամբ կամ մասնակիորեն չկատարելու համար Կողմերն ազատվում են պատասխանատվությունից, եթե դա եղել է անհաղթահարելի ուժի ազդեցության հետևանքով, որը ծագել է Համաձայնագիրը կնքելուց հետո, և որը Կողմերը չէին կարող կանխատեսել կամ կանխարգելել: Այդպիսի իրավիճակներ են երկրաշարժը, ջրհեղեղը, հրդեհը, պատերազմը, ռազմական և արտակարգ դրություն հայտարարելը, քաղաքական հուզումները, գործադուլները, հաղորդակցության միջոցների աշխատանքի դադարեցումը, պետական մարմինների ակտերը և այլ արտակարգ և անկանխատեսելի հանգամանքներ, որոնք անհնարին են դարձնում Համաձայնագրով պարտավորությունների կատարումը: Եթե արտակարգ ուժի ազդեցությունը շարունակվում է 2 (երկու) ամսից ավելի, ապա Կողմերից յուրաքանչյուրն իրավունք ունի լուծել Համաձայնագիրը՝ այդ մասին նախապես տեղեկացնելով Կողմերին:

**IX. ԱՅԼ ՊԱՅՄԱՆՆԵՐ**

 33. Համաձայնագրին միանալու ժամանակ միացող յուրաքանչյուր Սոցիալական գործընկեր կարող է վերապահումներ կատարել Համաձայնագրի 2-րդ կետով սահմանված մեկ կամ մի քանի նպատակների վերաբերյալ, ինչն ենթակա է մատնանշման Համաձայնագրի 29-րդ կետին համապատասխան ներկայացվող գրավոր ծանուցումում (կամ այլ փաստաթղթում): Վերապահումը պետք է բովանդակի այն պատճառները, որոնցով պայմանավորված, Համաձայնագրին միացող Սոցիալական գործընկերը չի կարող համագործակցել տվյալ նպատակի (նպատակների) իրականացման համար: Սույն կետի համաձայն վերապահում կատարած Սոցիալական գործընկերը կարող է ցանկացած ժամանակ հետ վերցնել վերապահումը (հրաժարվել վերապահումներից)՝ Լիազորած մարմնին գրավոր կերպով (թղթային կրիչով) հասցեագրված ծանուցման միջոցով:

 34. Լիազորած մարմինը բոլոր Սոցիալական գործընկերներին գրավոր տեղեկացնում է՝

 1) Համաձայնագրի 29-րդ կետին համապատասխան միանալու վերաբերյալ ծանուցումների (կամ այլ փաստաթղթերի) ներկայացման մասին՝ դրանց ստացման պահից երեք աշխատանքային օրվա ընթացքում,

 2) Համաձայնագրի 33-րդ կետին համապատասխան վերապահումների և վերապահումներից հրաժարվելու մասին՝ դրանց ստացման պահից երեք աշխատանքային օրվա ընթացքում,

 3) Համաձայնագրի 40-րդ կետին համապատասխան Համաձայնագրում փոփոխություն և/կամ լրացում կատարելու իր առաջարկությունների մասին,

 4) Համաձայնագրի 41-րդ կետին համապատասխան Համաձայնագիրը լուծելու իր առաջարկության մասին՝ Համաձայնագրի ենթադրյալ լուծման օրվանից առնվազն վաթսուն օր առաջ:

 35. Համաձայնագրին միացած յուրաքանչյուր Սոցիալական գործընկեր ընդունում է Համաձայնագրով սահմանված պայմանները և Համաձայնագրին միանալու պահից նրա նկատմամբ տարածվում են Համաձայնագրով սահմանված դրույթները՝ հաշվի առնելով Համաձայնագրի 33-րդ կետով նախատեսված վերապահումների առկայությունը: Համաձայնագրին միացած յուրաքանչյուր Սոցիալական գործընկեր տալիս է համաձայնություն՝ իր, ինչպես նաև իր կողմից նշանակված պատասխանատու անձի և Համագումարում ընդգրկված պատվիրակի վերաբերյալ սույն կետում նշված տվյալները (Համաձայնագրին միանալու օրը, ամիսը, տարին, ինչպես նաև պետական կառավարման, տեղական ինքնակառավարման մարմին, իրավաբանական անձ հանդիսացող յուրաքանչյուր Սոցիալական գործընկերոջ անվանումը, գտնվելու վայրը, էլեկտրոնային փոստի հասցեն, ֆիզիկական անձ հանդիսացող յուրաքանչյուր Սոցիալական գործընկերոջ անունը, ազգանունը, հաշվառման հասցեն, էլեկտրոնային փոստի հասցեն, պատասխանատու անձի և Համագումարում ընդգրկված պատվիրակի անունը, ազգանունը, էլեկտրոնային փոստի հասցեն և հեռախոսահամարը) Լիազորած մարմնի պաշտոնական կայքէջում և ինտեգրված սոցիալական ծառայությունների առգիծ տեղեկատվական համակարգում տեղադրելու մասին:

 36. Համագումարն առաջին անգամ անցկացվում է ոչ ուշ, քան Համաձայնագիրը Լիազորած մարմնի կողմից ստորագրելուց և Համաձայնագրինառնվազն չորս Սոցիալական գործընկերների միանալուց հետո երկամսյա ժամկետում: Համակարգող խորհրդի առաջին կազմը ձևավորվում և Համագումարի աշխատակարգը հաստատման է ներկայացվում սույն կետում նշված Համագումարում: Համակարգող խորհրդի կանոնակարգը Համակարգող խորհրդի կողմից ենթակա է մշակման և հաստատման Համակարգող խորհրդի ձևավորումից հետո երկամսյա ժամկետում:

 37. Համաձայնագրի շրջանակներում Կողմերի միջև փաստաթղթերի, ծանուցումների առաքումը, տեղեկությունների փոխանակությունը և այլ հաղորդակցությունն իրականացվում է գրավոր կերպով` Կողմերի ծանուցման հասցեներով փոստային առաքմամբ՝ ստացման մասին հետադարձ ստացականով կամ առձեռն հանձնելու և/կամ էլեկտրոնային փոստի միջոցով, եթե այլ բան նախատեսված չէ Համաձայնագրով կամ սահմանված չէ Կողմերի համաձայնությամբ: Ծանուցման հասցեների փոփոխման դեպքում, Կողմերը պարտավորվում են այդ մասին ողջամիտ ժամկետում տեղեկացնել միմյանց: Սույն կետով նախատեսված պարտավորության չկատարման կամ ոչ պատշաճ կատարման բացասական հետևանքների ռիսկը կրում է այդ պարտավորությունը չկատարած կողմը:

**X. ԵԶՐԱՓԱԿԻՉ ԴՐՈՒՅԹՆԵՐ**

 38. Համաձայնագիրը հանդիսանում է Կողմերի միջև լիիրավ համաձայնություն` դրանում արտացոլված դրույթների վերաբերյալ:

 39. Համաձայնագրի նկատմամբ կիրառվում է Հայաստանի Հանրապետության իրավունքը: Համաձայնագրի մեկնաբանման, կատարման, ինչպես նաև այլ պայմանների հետ կապված հարաբերությունները կարգավորվում են բացառապես Հայաստանի Հանրապետության օրենսդրությամբ:

 40. Համաձայնագրում ցանկացած փոփոխություն և լրացում վավեր է այն պայմանով, եթե դրանք կատարված են գրավոր և ստորագրված Կողմերի (նրանց լիազոր ներկայացուցիչների) կողմից: Յուրաքանչյուր Սոցիալական գործընկեր, Համաձայնագրում փոփոխություն և/կամ լրացում կատարելու առաջարկությամբ հանդես գալու դեպքում, այդ մասին պետք է ծանուցի մյուս Սոցիալական գործընկերներին և Լիազորած մարմնին՝ ներկայացնելով Համաձայնագրում փոփոխություն և/կամ լրացում կատարելու նախագիծը: Այն դեպքում, երբ Համաձայնագրում փոփոխություն և/կամ լրացում կատարելու առաջարկությամբ հանդես է գալիս Լիազորած մարմինը, ապա այդ մասին ծանուցումը բոլոր Սոցիալական գործընկերներին իրականացնում է Լիազորած մարմինը:

 41. Համաձայնագիրը կարող է լուծվել, այդ թվում նաև՝ այն հանգամանքների էական փոփոխության դեպքում, որոնցից ելել էին Կողմերը Համաձայնագիրը կնքելիս, միայն Լիազորած մարմնի և բոլոր Սոցիալական գործընկերների համաձայնության դեպքում: Յուրաքանչյուր Սոցիալական գործընկեր, որը հանդես է գալիս Համաձայնագրի լուծման նախաձեռնությամբ, պարտավոր է այդ մասին մյուս Սոցիալական գործընկերներին և Լիազորած մարմնին ծանուցել Համաձայնագրի ենթադրյալ լուծման օրվանից առնվազն վաթսուն օր առաջ: Այն դեպքում, երբ Համաձայնագիրը լուծելու առաջարկությամբ հանդես է գալիս Լիազորած մարմինը, ապա Սոցիալական գործընկերներին ծանուցումն իրականացնում է Լիազորած մարմինը՝ Համաձայնագրի 34-րդ կետի 4-րդ ենթակետին համապատասխան:

 42. Յուրաքանչյուր Սոցիալական գործընկեր կարող է դադարեցնել Համաձայնագրին իր մասնակցությունը՝ այդ մասին ծանուցելով մյուս Սոցիալական գործընկերներին և Լիազորած մարմնին: Այդ դեպքում, տվյալ Սոցիալական գործընկերոջ՝ Համաձայնագրին և ազգային մակարդակում աջակցող ցանցին մասնակցությունը համարվում է դադարեցված՝ Լիազորած մարմնի կողմից տվյալ ծանուցումը ստանալու օրվանից վաթսուն օր հետո, եթե ավելի ուշ ժամկետ նախատեսված չէ Համաձայնագրին մասնակցությունը դադարեցնելու մասին ծանուցմամբ: Սույն կետին համապատասխան Համաձայնագրին մասնակցության դադարեցնելը տվյալ Սոցիալական գործընկերոջը չի ազատում Համաձայնագրով կամ դրա շրջանակներում ստանձնած այն պարտավորությունների չկատարման կամ ոչ պատշաճ կատարման համար պատասխանատվությունից, որոնք պետք է կատարվեին մինչև Համաձայնագրին մասնակցությունը դադարեցված համարելու ժամկետը:

 43. Համաձայնագիրը համարվում է կնքված՝ Լիազորած մարմնի ղեկավարի կողմից այն ստորագրելուց և հրապարակելուց հետո՝ Համաձայնագրին միանալու մասին առաջին գրավոր ծանուցումը (կամ միանալու վերաբերյալ կամահայտնությունն արտահայտող այլ փաստաթուղթը) Սոցիալական գործընկերոջ կողմից Լիազորած մարմնին ի պահ հանձնելու պահից:

|  |
| --- |
| **ԼԻԱԶՈՐԱԾ ՄԱՐՄԻՆ՝** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ ԵՎ ՍՈՑԻԱԼԱԿԱՆ ՀԱՐՑԵՐԻ ՆԱԽԱՐԱՐՈՒԹՅՈՒՆ****375010 Հայաստանի Հանրապետություն,****ք. Երևան, Հանրապետության հրապարակ,** **կառավարական տուն 3****Հեռ. (+ 374 10) 520-830****Էլ.փոստ info@mlsa.am****ի դեմս՝ նախարար Արտեմ Ասատրյան** **--------------------------** **Ստորագրություն****Կ.Տ** |

 44. Համաձայնագիրը կազմված է հայերեն լեզվով, հավասարազոր իրավաբանական ուժ ունեցող 2 (երկու) բնօրինակներից, որոնք ի պահ են հանձնվում Լիազորած մարմնին: Համաձայնագրին միացած յուրաքանչյուր Սոցիալական գործընկերոջ տրամադրվում է Համաձայնագրի՝ Լիազորած մարմնի կողմից հաստատված (վավերացված) պատճենը: